Il-Kummissjoni adottat deċiżjoni biex tattiva l-qafas ta' sorveljanza msaħħa għall-Greċja biex tappoġġa l-implimentazzjoni tar-riformi maqbula wara l-konklużjoni b'suċċess tal-programm ta' appoġġ għall-istabbilità tal-Mekkaniżmu Ewropew ta' Stabbiltà (MES). Fit-20 ta' Awwissu, il-Greċja ser tikkonkludi b'suċċess programm ta' appoġġ għall-istabbiltà tal-Mekkaniżmu Ewropew ta' Stabbiltà (MES) biex b'hekk tħares postha fil-qalba taż-żona tal-euro u tal-Unjoni Ewropea. Din il-kisba maġġuri hija r-riżultat tas-sagrifiċċji tal-poplu Grieg, tal-impenn tal-Greċja lejn ir-riformi, u tas-solidarjetà tas-sħab Ewropej tagħha. Id-deċiżjoni tal-lum tal-Kummissjoni li tattiva l-qafas ta' sorveljanza msaħħa, kif ipprovdut fir-Regolament (UE) Nru 472/2013 (parti mill-hekk imsejjaħ “two-pack"), tiffaċilita n-normalizzazzjoni tal-Greċja, u tavvanza l-progress li sar. Hija se tgħin fit-tlestija, it-twettiq u l-kontinwazzjoni tal-implimentazzjoni tar-riformi li dwarhom sar qbil taħt il-programm, f'konformità mal-impenji li saru mill-awtoritajiet Griegi. Dan huwa kruċjali fil-bini tal-fiduċja fis-suq u għaldaqstant biex jissaħħaħ l-irkupu ekonomiku tal-Greċja, b'mod partikolari fil-perjodu li jiġi immedjatament wara l-programm. Vladis Dombrovskis, il-Viċi President għall-Euro u għad-Djalogu Soċjali, li huwa wkoll inkarigat mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “L-20 ta' Awwissu se jkun ifisser bidu ġdid għall-Greċja. Huwa importanti li dan il-pajjiż ikompli b'politiki prudenti fiskali u makroekonomiċi, kif ukoll li jlesti r-riformi maqbula. Is-sorveljanza msaħħa qiegħda hemm biex tgħin lill-Greċja ssawwar il-fiduċja mas-swieq, l-investituri u l-kumpaniji: dawn kollha jridu l-istabbiltà u l-previdibbiltà. Dan hu l-mod li bih jista' jinġibed aktar investiment u jiġi żgurat it-tkabbir, li jġib impjiegi ġodda u jwassal għal kundizzjonijiet ta' ħajja u soċjali aħjar għall-poplu Grieg.” Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “Il-Greċja issa tista' tieqaf fuq saqajha; imma dan ma jfissirx li jkollha tibqa' waħedha. L-Ewropa se tibqa' impenjata u involuta biex tappoġġja lill-pajjiż, u hekk se tagħmel ukoll il-Kummissjoni Ewropea. Id-deċiżjoni tal-lum hija ċċentrata proprju fuq hekk. Is-sorveljanza msaħħa mhix ir-raba' programm: hija ma tinvolvi l-ebda impenji jew kundizzjonijiet ġodda. Hija qafas biex tappoġġja t-tlestija u t-twettiq tar-riformi li għaddejjin. Għaliex dan hu daqstant importanti? Għaliex l-irkupru tal-Greċja mhux avveniment: huwa proċess.” Id-deċiżjoni ttieħdet wara l-ftehim li ntlaħaq fil-Grupp tal-Euro tat-22 ta' Ġunju, li kkonferma li l-Greċja implimentat l-azzjonijiet preċedenti kollha taħt ir-raba' u l-aħħar rieżami tal-programm u ddeċidiet dwar pakkett qawwi ta' miżuri dwar id-dejn li se jippermettu lill-Greċja li għal darba oħra tieqaf fuq saqajha mingħajr għajnuna finanzjarja minn sħabha. Bħala parti mill-ftehim komprensiv milħuq fil-Grupp tal-Euro, l-awtoritajiet Griegi impenjaw ruħhom li jlestu l-implimentazzjoni ta' riformi kruċjali miftiehma taħt il-programm preżenti. Għamlu wkoll impenji ta' politika speċifiċi biex jiġu ffinalizzati għadd ta' riformi strutturali kruċjali li diġà ġew inizjalati u ftehmu dwar l-attivazzjoni tal-qafas imtejjeb ta' sorveljanza. Is-sorveljanza msaħħa huwa qafas ta' sorveljanza robust ta' wara l-programm, li se jippermetti li jkun hemm monitoraġġ mill-qrib tas-sitwazjoni ekonomika, fiskali u finanzjarja u tal-evoluzzjoni tagħha fil-Greċja. L-attivazzjoni tagħha tqieset xierqa minħabba n-natura fit-tul tal-kriżi li għaddiet minnha l-Greċja, il-pożizzjoni tal-pajjiz fejn jidħol id-dejn, il-ħtieġa ta' implimentazzjoni kontinwa tar-riforma strutturari biex jiġi xprunat irkupru ekonomiku sostenibbli, kif ukoll minħabba l-vulnerabbiltajiet li għad hemm. Is-sorveljanza mtejba se tiffaċilita r-ritorn tal-Greċja lejn sitwazzjoni normali li fiha hija tistabbilixxi l-objettivi ta' politika tagħha stess, filwaqt li fl-istess ħin tippermetti li jkun hemm perkors prudenti ta' politika ferm lil hinn mill-orizzont tal-programm. Skont il-ftehim fi ħdan il-Grupp tal-Euro, dan il-perkors ta' politika għandu jħares l-objettivi tar-riformi ċentrali li saru taħt il-programm tal-MES. Ma jimplika l-ebda elementi jew impenji ġodda ta' riforma, u għalhekk jimmarka b'mod ċar it-tmiem tas-snin ta' programmi ta' assistenza finanzjarja. Dan il-qafas jipprovdi għal missjonijiet ta' rieżami kull kwart, sabiex minn kmieni jiġu identifikati riskji, li jippermetti li jittieħdu passi biex dawn ir-riskji jiġu indirizzati fi stadju bikri. Il-Kummissjoni se tibgħat rapporti kull kwart bil-kostatazzjonijiet lill-Parlament Ewropew, lill-Parlament Elleniku u lill-Grupp ta' Ħidma/il-Kumitat Ekonomiku u Finanzjarju tal-Grupp tal-Euro, kif stabbilit fir-Regolament. L-attivazzjoni tal-miżuri dwar id-dejn, kontinġenti għall-politika, maqbula fil-laqgħa tal-Grupp tal-Euro tat-22 ta' Ġunju, se tkun ibbażata fuq rapporti pożittivi li jsiru taħt il-qafas tas-sorveljanza mtejba. Id-deċiżjoni tal-lum tipprovdi wkoll li l-Kummissjoni se tagħmel is-sorveljanza msaħħa f'kooperazzjoni mal-BĊE u, fejn ikun xieraq, il-Fond Monetarju Internazzjonali. Il-MES se jipparteċipa wkoll. Fl-istess ħin, sa mit-tmiem tal-programm ta' appoġġ għall-istabbiltà tagħha fl-20 ta' Awwissu, il-Greċja se tkun integrata bis-sħiħ fil-qafas tas-Semestru Ewropew tal-koordinazzjoni tal-politika ekonomika u soċjali. Is-sinerġiji bejn il-proċessi ta' sorveljanza msaħħa u s-Semestru Ewropew se jiġu mmassimizzati sabiex jiġu evitati piżijiet bla bżonn fuq l-amministrazzjoni u sabiex tiġi ggarantita l-koerenza. Kuntest F'Awwissu 2015, wara talba mill-awtoritajiet Griegi, ingħatat assistenza finanzjarja lill-pajjiż mill-MES fil-forma ta' programm ta' appoġġ għall-istabbiltà ta' tliet snin. Dan il-programm se jasal fi tmiemu fl-20 ta' Awwissu 2018. Ir-Regolament (UE) Nru 472/2013 (parti mill-hekk imsejjaħ “two-pack”) jipprovdi l-bażi legali għall-qafas ta' sorveljanza msaħħa. Għal iktar informazzjoni: Memo dwar is-sorveljanza msaħħa fil-Greċja (bl-Ingliż) Skedi informattivi - Kapitolu ġdid għall-Greċja Assistenza finanzjarja tal-UE għall-Greċja Dikjarazzjoni tal-Grupp tal-Euro tat-22 ta' Ġunju 2018 Deċiżjoni ta' attivazzjoni tal-qafas ta' sorveljanza msaħħa Ir-Regolament (UE) Nru 472/2013 dwar it-tisħiħ tas-sorveljanza ekonomika u baġitarja tal-Istati Membri fiż-żona tal-euro li jesperjenzaw jew ikunu mhedda b'diffikultajiet gravi fir-rigward tal-istabbiltà finanzjarja tagħhom